A **ría de Vigo** é a ría galega máis ao sur das Rías Baixas e unha das maiores en extensión. Ábrese ao Atlántico desde cabo Home, ao norte, ata ao cabo Silleiro, ao sur, e queda pechada na metade da boca polas Illas Cíes. A ría estreita na enseada de San Simón. Alí forma un estuario interior no que verten na boca da ría os principais afluentes: Oitavén-Vergudo e o Ulló.

A ría baña os concellos de Cangas do Morrazo, Moaña, Vilaboa, Pontevedra, Soutomaior, Redondela, Vigo, Nigrán e Baiona. A riqueza en recursos mariños da ría, os caladoiros e a presenza dun dos principais portos pesqueiros na costa da ría fan posible e explican a alta urbanización do litoral e a alta densidade demográfica.

Os principais espazos naturais que alberga a ría son a enseada de San Simón, as mariñas da Ramallosa e as Illas Cíes.

Características
---------------

É a máis meridional das Rías Baixas, e presenta unha forma de cuña orientada en dirección nordeste suroeste. A súa superficie total é de 176 km2, cunhas dimensións de 33 km de lonxitude e anchura variábel de 10 km na boca, entre cabo Home e a península de Monteferro, e 600 m no estreito de Rande, volvéndose ensanchar no fondo da ría, na enseada de San Simón. O volume total de auga, 3.117 Hm3, convértena na segunda ría, despois da de Arousa, en volume de auga.

A ría de Vigo é unha das rías con máis produción mariña e de maior calidade no mundo. Isto é porque os ventos nórdicos arrastran no verán as augas superficiais quentes permitindo o afloramento das frías, ricas en nutrientes. Debido á súa temperatura, esas augas non forman nubes, o que provoca a falta de chuvia no verán.

Malia a contaminación da ría, destacan os avistamentos de mamíferos mariños entre os cales os arroaces e as toniñas son os máis abondosos.

Ponte de Rande na ría de Vigo.

Ríos
----

No norte da ría desembocan os ríos da Fraga e o do Pontillón. No sur fano o Alvedosa, o Oitavén e o Verdugo, o Miñor, o de Baredo, o da Groba e o Lagares. A principal afluencia de auga procede do Oitavén-Verdugo, xa que teñen un caudal medio de 16 m3 por segundo; o do Alvedosa, que ten 2 m3 por segundo de caudal; e o Lagares, que ten uns 2,5 m3 por segundo. Porén, o río Lagares, non exerce, debido á súa situación, unha grande influencia no esquema xeral de circulación da ría.

Zonas protexidas
----------------

A Ría de Vigo presenta zonas legalmente protexidas, como son as Illas Cíes, como Parque nacional das Illas Atlánticas, a enseada de San Simón, a Costa da Vela, as Illas Estelas e A Ramallosa como integrantes da Rede Natura 2000.

Galería de imaxes
-----------------

*Artigo principal**:* Galería de imaxes da ría de Vigo.
* Ría de Vigo (O Viso).Ría de Vigo (O Viso).
* Solpor na ría.Solpor na ría.
* Ría e ponte de Rande.Ría e ponte de Rande.
* A illa de San Simón dende o fondo da ría  (Soutoxuste, O Viso).A illa de San Simón dende o fondo da ría   
 (Soutoxuste, O Viso).

Notas
-----

1. 1 2  "Turgalicia. Ría de Vigo.". Arquivado dende o orixinal o 21 de decembro de 2012. Consultado o 05 de maio de 2015.
2. ↑  Turgalicia. Ría de Vigo, Información básica.
3. 1 2  Museo do Mar. Ría de Vigo
4. ↑  González-Garcés-Santiso, A. (Alberto); Vilas-Martín, F. (Federico); Álvarez-Salgado, X.A. (Xosé Antón) (2009). *La Ría de Vigo. Una aproximación integral al ecosistema marino de la Ría de Vigo*. Vigo: Instituto de Estudios Vigueses. p. 417. ISBN 978-84-89599-34-5.
5. ↑  "O porto de Vigo ten os niveis máis altos de contaminación acústica do norte peninsular". Arquivado dende o orixinal o 27 de agosto de 2008. Consultado o 23 de xullo de 2008.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Ría de Vigo Modificar a ligazón no Wikidata*** |

### Bibliografía

* "Guía cidadá de Vigo y su área metropolitana", *Faro de Vigo* (2002). Depósito legal: V-5016-2002.

### Outros artigos

* Illas Cíes
* Illa de San Simón
* Enseada de San Simón

|  |  |
| --- | --- |
| Control de autoridades | 
* Wd: Q3232570
* GeoNames: 3105970
* OSM: 9983650
* TGN: 1114344

 |